PREDKLADACIA SPRÁVA

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 32 Legislatívnych pravidiel vlády Slovenskej republiky Ministerstvo kultúry Slovenskej republiky (ďalej len „ministerstvo kultúry“) predkladá návrh poslancov Národnej rady Slovenskej republiky Andreja DANKA, Romana MICHELKA, Karola FARKAŠOVSKÉHO a Adama LUČANSKÉHO na vydanie zákona, ktorým sa dopĺňa zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov (tlač 1366)  (ďalej len „poslanecký návrh zákona“).
Všeobecne
Cieľom poslaneckého návrhu zákona je zavedenie nového pamätného dňa – „Deň štátnej vlajky Slovenskej republiky“, a to na dátum 18. september.
Predkladatelia uvádzajú, že navrhovaný pamätný deň má každoročne pripomínať štátnu vlajku Slovenskej republiky ako jeden zo základných štátnych symbolov Slovenskej republiky, vyjadrujúci jej suverenitu, ústavnú identitu, historickú kontinuitu a spolupatričnosť občanov k vlastnému štátu. Ustanovenie osobitného pamätného dňa má vytvoriť priestor na dôstojné každoročné pripomenutie jej historického a symbolického významu, najmä vo vzdelávacom, kultúrnom, občianskom a spoločenskom kontexte. Navrhovaný pamätný deň nenahrádza ani neoslabuje význam iných štátnych sviatkov alebo pamätných dní. Jeho predmetom je osobitné pripomenutie štátnej vlajky Slovenskej republiky ako samostatného štátneho symbolu.
Stanovisko
Ministerstvo kultúry nemá k predloženému poslaneckému návrhu zákona vecné pripomienky a neuplatňuje ani legislatívno-technické pripomienky.

Medzirezortné pripomienkové konanie
Poslanecký návrh zákona vrátane stanoviska ministerstva kultúry bol predmetom medzirezortného pripomienkového konania v dňoch od 27. júla 2026 do 4. augusta 2026. K poslaneckému návrhu zákona bola uplatnená jedna obyčajná pripomienka Ministerstva hospodárstva Slovenskej republiky týkajúca sa úpravy doložky vybraných vplyvov. Táto pripomienka nebola akceptovaná z dôvodu, že doložka vybraných vplyvov bola vypracovaná predkladateľmi, ktorými sú poslanci Národnej rady Slovenskej republiky. 

Záver 

Ministerstvo kultúry odporúča vláde Slovenskej republiky vysloviť súhlas s predloženým poslaneckým návrhom zákona.

